VEGA præsenterer **Boundaries og Fugleflugten slår kræfterne sammen***Fortvivlelse, harmonier og skærende guitarer fylder Lille VEGA, når to af Danmarks stærkeste, alternative rocknavne tænder for forstærkerne den 4. oktober.*

Sidste år spillede Fugleflugten til VEGAs Udvalgte, og i år blev det Boundaries tur. De to bands har med deres viderefortolkning af den rock de er formet og inspireret af, rykket den alternative rockmusik i nye retninger.  
Forsanger i Boundaries, Mads Grene fortæller om turneen:   
  
*”I den danske undergrund er det en lille gruppe af bands, der tør satse på den støjrockede tilgang til musikken, som vi repræsenterer. Jeg har længe skævet til Fugleflugten, fordi de på deres egen måde fortolker de elementer fra shoegaze og post-punk, som vi selv er enormt inspirerede af. Derfor synes vi, at det ville være enormt spændende at sætte hinanden i stævne på scenen.”*

Begge bands brygger i øjeblikket på nye sange og vil til efteråret præsentere nyt materiale, når de rammer VEGA. Begge bands er også blevet taget godt imod af de danske medier, hvor deres musik blandt andet er i heftig rotation på DR’s P6 Beat.

**Boundaries – En unik blanding af postpunk og krautrock**Boundaries blevet dannet gennem et stærkt fælles venskab og en gedigen fælles kærlighed til postpunk og støjrock. Bandet udgav sidste år deres debutep, der modtog et hav af roser fra udenlandske medier som DIY Mag og Visions Magazine. Bandet har plantet sig solidt på den danske musikscene med deres unikke blanding af kantet postpunk og atmosfærisk krautrock. De står selv for hele processen omkring indspilning, produktion og mixning af deres musik, for netop at ramme en ærlig og kompromisløs lyd.

**Fugleflugten – fortryllende lyrik i et drømmende lydbillede**   
Der skrues op for kontrasterne i Fugleflugtens lydunivers, når storladen melankoli smelter sammen med berusende vildskab. Båret frem af eksperimenterende beats og melodiøse guitarer præsenterer de fire venner i bandet lytteren for et fortryllende univers. Teksterne spænder mellem det umiddelbare og storslåede i variationer over forskellige temaer. Lyrikken spejles i lydsiden med eksperimenterende referencer til genre som shoegaze, post-punk og psych rock over i det mere eksperimenterende dream-pop, der tilsammen udgør Fugleflugtens helstøbte univers.

**Fakta om koncerten**Boundaries + Fugleflugten (DK)  
Fredag den 4. oktober kl 21.00  
Lille VEGA, Enghavevej 40, 1674 København V  
Billetpris 165 kr. + gebyr  
Billetsalget starter i dag via vega.dk og Ticketmaster